Գիտաժողովը Մայրենիի օրվա նախօրյակին էր, իսկ փետրվարի 21-ը անմոռաց կմնա բոլոր նրանց համար, ովքեր նախարարության ձեռնարկմամբ Օշական մեկնեցին, ապա Մատենադարան այցելեցին` Ուսուցչապետի շիրմաքարին խոնարհվելու: Օշականյան խորախորհուրդ այդ այցը երիցս իմաստավորվեց խորհրդանշական մի զուգադիպությամբ (ճի´շտ են ասում, որ զուգադիպությունները ոչ միշտ են պատահական): Այդօր Սբ. Մեսրոպ Մաշտոց մայր եկեղեցու բակում Մուղնիի զորամասի նորակոչիկներն էին հավաքվել` զինվորական երդում տալու: Ու ակամա միախառնվեցին Ոսկեհատի Խրիմյան Հայրիկի անվան միջնակարգ դպրոցի դահլիճում Հայոց լեզվին ձոնվող խոսքերն ու երգ-երաժշտությունը և հայրենյաց նորաթուխ զինվորների երդումը: